Document ID: 32007R1073

REGOLAMENT TAL-KUMMISSJONI (KE) Nru 1073/2007
tad-19 ta’ Settembru 2007
li jistabbilixxi projbizzjoni tas-sajd għat-tonn minn bastimenti Komunitarji fl-Oċean Atlantiku, fil-Lvant tal-Lonġitudni 45° Punent, u fil-Baħar Mediterran
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2371/2002 ta' l-20 ta’ Diċembru 2002 dwar il-konservazzjoni u l-isfruttar sostenibbli tar-riżorsi tas-sajd skond il-Politika Komuni tas-Sajd (1), u b'mod partikolari l-Artikolu 26(4) tiegħu,
Wara li kkunsidrat ir-Regolament tal-Kunsill (KEE) Nru 2847/93 tat-12 ta’ Ottubru 1993 li jistabbilixxi sistema ta’ kontroll li tapplika għall-politika komuni tas-sajd (2), u b'mod partikolari l-Artikolu 21(3) tiegħu,
Billi:
(1)
Ir-Regolament tal-Kunsill (KE) Nru 41/2007 tal-21 ta’ Diċembru 2006 li jistabbilixxi għall-2007 l-opportunitajiet ta' sajd u l-kondizzjonijiet assoċjati magħhom għal ċerti ħażniet (stokkijiet) ta' ħut u gruppi ta' ħażniet ta' ħut, applikabbli fl-ilmijiet tal-Komunità u, għal bastimenti Komunitarji, f'ilmijiet fejn huma meħtieġa limiti ta' qbid (3), jiffissa l-ammont ta' tonn li jista' jinqabad minn bastimenti Komunitarji matul l-2007 fl-Oċean Atlantiku, fil-Lvant tal-lonġitudni 45° Punent, u fil-Baħar Mediterran.
(2)
Il-Politika Komuni tas-Sajd hija mfassla b'tali mod li tiżgura l-vijabbiltà fit-tul tas-settur tas-sajd permezz ta' l-isfruttar sostenibbli tar-riżorsi akkwatiċi ħajjin abbażi ta' l-approċċ prekawzjonali.
(3)
Id-dejta li għandha l-Kummissjoni, kif ukoll l-informazzjoni miksuba mill-ispetturi tal-Kummissjoni matul il-missjonijiet tagħhom fl-Istati Membri kkonċernati, juru li l-opportunitajiet tas-sajd għat-tonn fl-Oċean Atlantiku, fil-Lvant tal-lonġitudni 45° Punent, u fil-Baħar Mediterran, allokati lill-Komunità għall-2007, jitqiesu li huma eżawriti.
(4)
Għalhekk huwa meħtieġ li l-Kummissjoni tiffissa, fuq l-inizjattiva tagħha stess, id-data li fiha l-kwota tas-sajd għall-Komunità titqies bħala eżawrita u li tipprojbixxi s-sajd għal dak l-istokk minn dik id-data. Huwa meħtieġ ukoll li jkunu pprojbiti ż-żamma abbord, it-trasbord u l-ħatt l-art ta' dak l-istokk mill-bastimenti Komunitarji minn dik id-data.
(5)
Is-sajd għat-tonn, kif ukoll iż-żamma tiegħu abbord, it-trasbord u l-ħatt l-art minn bastimenti li jtajru l-bandiera ta' l-Italja u Franza, inkella rreġistrati fl-Italja jew Franza, diġà ġie pprojbit bir-Regolament tal-Kummissjoni (KE) Nru 999/2007 tat-28 ta’ Awwissu 2007 li jistabbilixxi projbizzjoni fuq is-sajd għat-tonn fl-Oċean Atlantiku, fil-Lvant tal-lonġitudni 45° Punent, u l-Mediterran, min-naħa ta' bastimenti li jtajru l-bandiera ta' l-Italja (4) u r-Regolament (KE) Nru 1048/2007 tal-Kummissjoni tal-11 ta’ Settembru 2007 li jistabbilixxi projbizzjoni fuq is-sajd għat-tonn fl-Oċean Atlantiku, fil-Lvant tal-lonġitudni 45° Punent, u l-Mediterran, min-naħa ta' bastimenti li jtajru l-bandiera ta' Franza (5).
(6)
Fid-dawl tad-dejta li kisbet il-Kummissjoni dwar l-eżawriment ta' l-opportunitajiet tas-sajd għat-tonn fl-Oċean Atlantiku, fil-Lvant tal-lonġitudni 45° Punent u l-Baħar Mediterran, dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta' l-Unjoni Ewropea,
ADOTTAT DAN IR-REGOLAMENT:
Artikolu 1
Eżawriment tal-kwota
Il-qabdiet tat-tonn fl-Oċean Atlantiku, fil-Lvant tal-lonġitudni 45° Punent u l-Baħar Mediterran minn bastimenti li jtajru l-bandiera ta' l-Istati Membri jitqiesu li eżawrew il-kwota allokata lill-Komunità mid-data tad-dħul fis-seħħ ta' dan ir-Regolament.
Artikolu 2
Projbizzjonijiet
Is-sajd għat-tonn fl-Oċean Atlantiku, fil-Lvant tal-lonġitudni 45° Punent u l-Baħar Mediterran minn bastimenti li jtajru l-bandiera ta' Ċipru, il-Greċja, Spanja, Malta jew il-Portugall, inkella rreġistrati f'dawn il-pajjiżi għandu jkun ipprojbit mid-data tad-dħul fis-seħħ ta' dan ir-Regolament sal-31 ta’ Diċembru 2007.
Għandu jkun ipprojbit ukoll li dan l-istokk jinżamm fuq il-bastimenti, jiġi ttrasbordat jew jinħatt l-art matul dak il-perjodu.
Artikolu 3
Dħul fis-seħħ
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 19 ta’ Settembru 2007.

Labels: 6
20